РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/196-23

6. септембар 2023. године

Б е о г р а д

ЗАПИСНИК

СА 31. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 6. СЕПТЕМБРА 2023. ГОДИНЕ

Седница је почела у 9,33 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, др Угљеша Мрдић, Александар Мирковић, Ђорђе Комленски, Ана Миљанић, др Весна Ивковић, Радован Арежина и Живота Старчевић.

Седници су присуствовали заменици чланова Одбора: Драгана Радиновић, заменик члана Сандре Божић, Бојан Торбица, заменик члана Александра Марковића и Радмила Васић, заменик члана Бошка Обрадовића.

Седници нису присуствовали чланови Одбора: Сандра Божић, Александар Марковић, Јанко Веселиновић, Војислав Михаиловић, Мирослав Алексић, Драгана Ракић, Никола Драгићевић и Бошко Обрадовић.

Седници су присуствовали и Срђан Смиљанић, генерални секретар Народне скупштине, Дарио Кукољ, помоћник генералног секретара Народне скупштине и Дара Поповић Купусинац, начелник Одељења за буџетске и финансијско рачуноводствене послове.

Председник Одбора је напоменуо да је седницу сазвао у року краћем од три дана због потребе да се Министарству финансија достави Предлог скупштинског буџета за 2024. годину, у што краћем року, ради укључивања истог у Предлог закона о буџету Републике Србије за наредну годину.

На предлог председника, Одбор је једногласно утврдио следећи:

ДНЕВНИ РЕД:

- Усвајање записника са 29. седнице Одбора -

1. Утврђивање предлога скупштинског буџета за 2024. годину који је приремио генeрални секретар Народнe скупштине (03 број: 401-1313/23-1 од 5. септембра 2023. године);

2. Разматрање Предлога закључка који је поднео Миленко Јованов, народни посланик (21 број 02-1676/23 од 5. септембра 2023. године).

Пре преласка на рад по утврђеном дневном реду, Одбор је једногласно усвојио записник са 29. седнице Oдбора, без примедаба.

**Прва тачка дневног реда:** Утврђивање Предлога скупштинског буџета за 2024. годину, који је припремио генерални секретар Народне скупштине

Председник Одбора је подсетио да је чланом 64. Закона о Народној скупштини прописано да Народна скупштина самостално располаже средствима за њен рад; да је чланом 65.утврђено да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета. Утврђени предлог скупштинског буџета доставља се Министарству финансија на мишљење.

С тим у вези, констатовао је да је дописом Министарства финансија затражено да Одбор достави Предлог скупштинског буџета за наредну годину, као и да су члановима Одбора, поред предлога скупштинског буџета за 2024. годину, достављени и: допис Министарства финансија за припрему буџета Републике Србије, Упутство Министарства финансија за припрему буџета за 2024. годину и Закључак Републичке изборне комисије о усвајању Финансијског плана РИК-а за 2024. годину, који је саставни део скупштинског буџета за 2024. годину.

У уводном обраћању генерални секретар је указао да се наведеним предлогом утврђује обим потребних средстава за финансирање надлежности Народне скупштине за 2024. годину, у складу са буџетским класификацијама утврђеним Законом о буџетском систему; да је исти усклађен и подељен на две функције, 110 - народни посланици, у оквиру које су предвиђена средства у износу од 925,899,000,00 динара и функција 130 - стручне службе која је подељена у два пројекта и то: пројекат стручне и административно - техничке подршке у раду посланика, за која су предвиђена средства у износу од 1.767.899.000,00 динара и пројекат подршка за редован рад РИК-а, за који су предвиђена средства у износу од 56.500.000,00 динара.

Навео је и да је предлог скупштинског буџета за 2024. годину припремљен на основу закона, одлука Одбора за административно-буџетска и мандатно-имунитетска питања којима се ближе уређују права и обавезе народних посланика и запослених у Служби Народне скупштине и Упутства Министарства финансија за припрему буџета Републике Србије за 2024. годину, са пројекцијама за 2025. и 2026. годину.

Упознао је чланове и заменике чланова Одбора да се Народна скупштина, овим предлогом скупштинског буџета, није уклопила у лимите обима опредељених средстава одређене Упутством Министарства финансија из два разлога: први је повећање износа јубиларних награда са нето на бруто просечну плату и солидарне помоћи, како је предвиђено Посебаним колективним уговором за државне органе, почев од 2024. године; други разлог је замена конференцијског система новим (стари често отказује), а на тржишту не постоје резервни делови за њега; процес куповине и уградње новог конференцијског система започет је у 2023. години, а планирано је да се процес заврши 2024. године, за шта је потребно додатних 80 милиона динара.

Дискусије није било.

На предлог председника Одбор је, већином гласова, утврдио Предлог Скупштинског буџета за 2024. годину у висини од 2,750.298.000,00 динара, који ће у складу са Законом о Народној скупштини и Пословником, доставити на мишљење Министарству финансија одмах по завршетку седнице.

**Друга тачка дневног реда:** Разматрање Предлога закључка, који је поднео народни посланик Миленко Јованов

Председник Одбора је подсетио да је чланом 10. Закона о Народној скупштини прописано да Народна скупштина има амблеме, ознаке и друге симболе и обележја, као и да њихов изглед и употребу утврђује Народна скупштина на предлог Одбора за административно-буџетска и мандатно-имунитетска питања, који Народној скупштини упућује предлог акта.

Напоменуо је да се Предлогом закључка обавезује генерални секретар, да у оквиру својих законских овлашћења, образује радну групу из реда запослених у Служби Народне скупштине ради израде нацрта акта о изгледу и употреби амблема, ознака и других симбола и обележја Народне скупштине.

У дискусији су учествовали народни посланици Радмила Васић и Миленко Јованов.

Радмила Васић је затражила појашњење у смислу разлога за подношење прдлгоа акта и упитала да ли су врше промене у изгледу амблема Народне скупштине.

Миленко Јованов је појаснио да ће бити формирана радна група за израду поменутог акта; да у радној групи могу бити ангажовани стручњаци из неког од хералдичких друштава, а све у циљу утврђивања изгледа и употребе симбола Народне скупштине.

На предлог председника Одбор је, једногласно, усвојио Предлог закључка у вези са израдом нацрта акта о изгледу и употреби амблема, ознака и других симбола и обележја Народне скупштине.

\*\*\*

Седница је завршена у 9,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов